ACG มั่นใจครึ่งปีหลังยอดขายรถคึกคัก แย้ม HONDA เตรียมส่งรุ่นใหม่เขย่าตลาดงาน Motor Expo
ACG มั่นใจครึ่งปีหลังยอดขายรถคึกคัก แย้ม HONDA เตรียมส่งรุ่นใหม่เขย่าตลาดงาน Motor Expo
9 ต.ค. 2563

นายภานุมาศ รังคกูลนุวัฒน์ ประธานเจ้าหน้าที่บริหาร บริษัท ออโตคอร์ป โฮลดิ้ง จำกัด (มหาชน) หรือ ACG ดีลเลอร์รายใหญ่รถยนต์ฮอนด้า เปิดเผยว่า มั่นใจว่าแนวโน้มยอดขายรถยนต์ฮอนด้าในช่วงโค้งสุดท้ายของปีนี้จะฟื้นตัว โดยได้รับปัจจัยหนุนจากการเปิดตัวรถยนต์รุ่นใหม่ของฮอนด้าที่จะออกมาเขย่าตลาดอย่างต่อเนื่อง อีกทั้งยังได้รับแรงหนุนจากงาน Motor Expo 2020 (มหกรรมยานยนต์ ครั้งที่ 37) ที่เตรียมจัดขึ้นระหว่างวันที่ 2-13 ธันวาคม 2563 ซึ่งค่ายรถยนต์แต่ละค่ายพร้อมจัดโปรโมชั่นพิเศษ เพื่อกระตุ้นกำลังซื้อของผู้บริโภค ที่กำลังมองหารถยนต์ใหม่ในช่วงปลายปี
“ผลกระทบที่เกิดขึ้นจากการแพร่ระบาดของไวรัสโควิด-19 เริ่มคลี่คลาย เราได้มีการปรับกลยุทธ์การดำเนินธุรกิจให้สอดคล้องกับสถานการณ์ เพื่อตอบโจทย์ความต้องการของลูกค้า อีกทั้งฮอนด้า มีการเปิดตัวรถยนต์หลายรุ่น เพื่อรองรับการเปลี่ยนไปของผู้บริโภครับกระแส New Normal”
นายภานุมาศ กล่าวว่า ACG ในฐานะดีลเลอร์รายใหญ่ของฮอนด้า ยอดขายเริ่มฟื้นตัวจากการที่ลูกค้าคลายกังวลสถานการณ์โรคระบาด โดยปัจจุบันบริษัทฯมีสาขาให้บริการจำนวน 9 สาขา ในพื้นที่เศรษฐกิจโดยเฉพาะสาขาที่ถือเป็นหัวหอกในการดำเนินธุรกิจคือภูเก็ต ซึ่งได้รับปัจจัยหนุนจากภาคการท่องเที่ยวที่กำลังเริ่มฟื้นตัวอีกครั้ง ถือเป็นปัจจัยหนุนที่สำคัญที่ช่วยกระตุ้นยอดขายรถยนต์ของบริษัทฯ
สำหรับแผนธุรกิจใหม่ที่จะเปิดศูนย์บริการซ่อมแซมและบำรุงรักษารถยนต์ทุกยี่ห้อ ในรูปแบบของ Fast Fit ปัจจุบันอยู่ระหว่างการดำเนินการ ซึ่งเชื่อมั่นว่าทุกอย่างจะสามารถเดินได้ตามแผนที่วางไว้ โดยศูนย์บริการ Fast Fit ที่จะเริ่มเปิดดำเนินการนั้น คาดว่าจะเปิดที่จังหวัดภูเก็ตเป็นที่แรก ซึ่งนอกเหนือจากที่จังหวัดภูเก็ตแล้ว ยังได้มีการเจรจาเพื่อหาพื้นที่ในการขยายศูนย์บริการ Fast Fit ไปยังหัวเมืองใหญ่ และในกรุงเทพฯ อีกหลายแห่ง ซึ่งคาดว่าหากสามารถเจรจาเรื่องพื้นที่ได้สำเร็จ จะทำให้ในปี 2564 ศูนย์บริการซ่อมแซมและบำรุงรักษานี้ จะเติบโตและขยายสาขาได้มากกว่า 10 สาขาแน่นอน
“จุดเด่นที่น่าสนใจของธุรกิจ Fast Fit เรามองว่า รถยนต์ในประเทศไทยยังปริมาณที่มาก  และลูกค้าเองก็ต้องการการบริการที่มีคุณภาพเทียบเท่ากับศูนย์บริการของค่ายรถยนต์  ซึ่งเชื่อมั่นว่าด้วยประสบการณ์ของการเป็นดีลเลอร์รถยนต์รายใหญ่ และการตอบสนองต่อการให้บริการกับลูกค้ามาอย่างยาวนาน จะทำให้ธุรกิจ Fats Fit ภายใต้การบริหารงานของบริษัท มีคุณภาพ ตรงตามที่ลูกค้าต้องการอย่างแน่นอน”
สำหรับรูปแบบการให้บริการของ Fast Fit จะมีความแตกต่างจากการให้บริการของศูนย์บริการรถยนต์หรือโชว์รูมของค่ายรถยนต์โดยทั่วไปที่จะเน้นการเช็คระยะทั่วไป การซ่อมสี หรือบริการตรวจสภาพ ซึ่งสำหรับธุรกิจ Fast fit ของบริษัทจะเน้นการให้บริการที่รวดเร็ว อาทิเช่น เปลี่ยนถ่ายน้ำมันเครื่อง ให้บริการและคำปรึกษาเปลี่ยนยางรถยนต์ การซ่อมช่วงล่างและระบบเบรก
“แนวโน้มผลการดำเนินงานในช่วงครึ่งหลังของปีนี้ คาดว่าจะเริ่มกลับมาดีขึ้นตามลำดับ หลังจากในช่วงครึ่งปีแรกได้รับผลกระทบจากการล็อคดาวน์ ส่งผลกระทบต่อยอดขาย อีกทั้งในช่วงโค้งสุดท้ายจากการที่ค่ายรถยนต์ฮอนด้ามีการปรับกลยุทธการตลาด และการออกรถยนต์รุ่นใหม่ๆ เข้ามาเสริมทัพ ซึ่งคาดว่าจะทำให้ได้รับความสนใจจากผู้บริโภคมากขึ้น ประกอบกับระบบการบริหารจัดการสต๊อกรถยนต์ที่มีประสิทธิภาพของบริษัทฯ ซึ่งจะทำให้รองรับความต้องการของลูกค้าได้อย่างเพียงพอ” นายภานุมาศ กล่าว